Landsholdsangriberen Nicklas Bendtner er langtfra tilfreds med sit image i medierne.

Det fortæller den 27-årige Wolfsburg-angriber i et interview med det tyske magasin 11 Freunde.

- Jeg er træt af, at man fremstiller mig som en idiot, siger danskeren.

Læs også : Karaktersnit efter to års landskampe: Her er Danmarks bedste og dårligste

Bendtner har stor bevågenhed i de danske og tyske medier, der gennem de seneste 15 måneder har skrevet om hans op- og nedture i Wolfsburg, hvor han står bag hollandske Bas Dost i angrebskøen.

Er frustreret

Selv om det ikke fungerer optimalt for Bendtner på banen, så er selvtilliden altid i orden hos den store angriber.

- Det frustrerer mig selvfølgelig. Jeg kunne en gang imellem rive vægge ned.

- Hvis jeg kontinuerligt blev sendt på banen, ville jeg blomstre op. I de 15 måneder jeg har været her, har det ikke været tilfældet, siger Bendtner.

Læs også : Bendtner irriteret over sammenligninger med Zlatan

I sin første tid i Wolfsburg var klubbens træner Dieter Hecking ikke tilfreds med angriberens indsats til træning, hvilket blev en stor historie i medierne.

Til 11 Freunde fortæller Bendtner, at han knokler på ved siden af træningen i Wolfsburg.

- Jeg har endda købt en motionscykel til min stue, siger Bendtner.

Danskeren har scoret fire gange for Wolfsburg i denne sæson fordelt over små syv timer på banen.